Siseministeerium Teie 30.08.2025 nr 1-6/3241-1

info@siseministeerium.ee

kai.reinhold@siseministeerium.ee Meie 18.09.2025 nr 4/159

**Arvamuse avaldamine määruse „Nõuded**

**tulekahjusignalisatsioonisüsteemile ja ehitistele,**

**kust tuleb automaatse tulekahjusignalisatsioonisüsteemi**

**tulekahjuteade edastada Häirekeskusesse, ning**

**tulekahjuteate edastamise ja sellest loobumise kord“**

**muutmise eelnõu kohta**

Lugupeetud Igor Taro!

Eesti Kaubandus-Tööstuskoda (edaspidi: Kaubanduskoda) tänab Siseministeeriumit võimaluse eest avaldada arvamust siseministri määruse „Siseministri 7. jaanuari 2013. a määruse nr 1 „Nõuded tulekahjusignalisatsioonisüsteemile ja ehitistele, kust tuleb automaatse tulekahjusignalisatsioonisüsteemi tulekahjuteade edastada Häirekeskusesse, ning tulekahjuteate edastamise ja sellest loobumise kord“ muutmine" eelnõu kohta, millega kaotatakse automaatse tulekahjuteate edastamise süsteemi (ATeS) nõue Häirekeskusesse majutusasutustest, kogunemishoonetest ja büroohoonetest.

Oleme eelnõuga tutvunud ning esitame järgnevalt oma seisukohad eelnõu kohta.

1. **ATeSi nõudega ehitiste vähendamine**

Eelnõu § 1 punkt 7 kehtestab määruse lisa 2, kus on kirjas ehitised, kus tuleb edastada automaatse tulekahjusignalisatsioonisüsteemi teated Häirekeskusesse. Eelnõu kohaselt kaob ATeSi nõue majutusasutustest, kogunemishoonetest ja büroohoonetest ning teatud muudatused toimuvad ka tööstus- ja laohoonete osas. Muudatuse tulemusena väheneb AteSi nõuetega ehitiste arv ca 1500-lt 200-ni.

**Kaubanduskoja seisukoht:**

**Toetame muudatust, mille kohaselt väheneb ehitiste arv, mille osas kehtib ATeSi nõue.**

1. **Võimalus esitada Päästeametile taotlus automaatse tulekahjusignalisatsioonisüsteemi teadete edastamiseks Häirekeskusele**

Eelnõu § 1 punkt 2 näeb ette, et Päästeamet võib anda kooskõlastuse ehitise ühendamiseks Häirekeskusega, kui 1) ehitis või selles paiknev vara on arhiiv, muuseum, muu riiklikult olulise väärtusega ehitis, elutähtsa teenuse osutamiseks vajalik ehitis või suurõnnetuse ohuga või ohtlik ettevõte, kui selle ohualasse jääb elamupiirkond; 2) on täidetud automaatsele tulekahjusignalisatsioonisüsteemile esitatud nõuded ja 3) tulekahju korral ei ole tagatud Häirekeskuse viivitamatu teavitamine muul viisil ja kiire evakuatsioon ehitisest.

Kaubanduskoja hinnangul võiks rohkemate ehitiste omanikel ja valdajatel olla võimalus esitada Päästeametile taotlus edastada automaatsesse tulekahjusignalisatsioonisüsteemi tulevad tulekahjuteated Häirekeskusega. Samuti võiks Päästeametil olla kohustus anda kooskõlastuse nende ehitise ühendamiseks Häirekeskusega. Näiteks võiks Päästeametil olla selline kohustus ehitiste osas, kus hetkel kehtib ATeSi nõue. See pakuks paindlikumat lahendust nende ehitiste omanikele ja valdajatele, kelle ehitise osas kehtib täna ATeSi nõue, mis kaob eelnõu jõustudes.

**Kaubanduskoja ettepanek**:

**Anda rohkemate ehitiste omanikele ja valdajatele õigus esitada taotlus ehitise ühendamiseks Häirekeskusega. Näiteks võiks Päästeametil olla kohustus rahuldada selline taotlus, kui ehitise osas kehtib praegu ATeSi nõue.**

1. **Üleminekuperiood**

Eelnõu § 1 punkt 5 sätestab, et kui ehitise omanik või valdaja on liitnud ehitise tulekahjusignalisatsioonisüsteemi Häirekeskusega, lõpetab Päästeamet käesoleva määruse lisas 2 nimetamata ehitiste osas automaatse tulekahjusignalisatsioonisüsteemi teadete vastuvõtmise Häirekeskuses alates 2026. aasta 1. veebruarist, kui omanik või valdaja ei ole esitanud Päästeametile hiljemalt 2026. aasta 1. jaanuariks taotlust automaatse tulekahjusignalisatsioonisüsteemi teadete jätkuvaks edastamiseks Häirekeskusesse.

Kuna eelnõuga plaanitavad muudatused jõustuvad eelnõu § 2 kohaselt 2025. aasta 1. oktoobril, siis jääb ehitise omanikele või valdajatele üksnes kolm kuud aega, et otsustada, kas esitada Päästeametile taotlus ehitise tulekahjusignalisatsioonisüsteemi Häirekeskusega liitmise jätkamiseks või mitte. See tähendab, et ehitise omanik või valdaja peab esmalt aru saama, kas muudatuse jõustudes on ehitise osas jätkuvalt ATeSi nõue või mitte. Kui ei ole, siis tuleb hinnata, kas on võimalik taotleda Päästeametilt ATeSi nõude jätkumist või mitte. Kui otsustatakse seda teha, siis tuleb esitada vastav taotlus Päästeametile.

Kaubanduskoja hinnangul ei pruugi kolm kuud olla piisav aeg, et ehitise omanik või valdaja jõuaks kogu selle protsessi läbi käia. Tuleb arvestada, et õigusaktides toimub ka palju teisi muudatusi, millega ettevõtjad peavad igapäevaselt kohanema.

**Kaubanduskoja ettepanek**:

**Teeme ettepaneku lükata Päästeametile esitatava taotluse esitamise tähtaega edasi vähemalt kolme kuu võrra. See tähendab, et ehitise omanik või valdaja peab taotluse esitama hiljemalt 2026. 1. aprilliks ning Päästeamet lõpetab määruse lisas 2 nimetamata ehitiste osas automaatse tulekahjusignalisatsioonisüsteemi teadete vastuvõtmise Häirekeskuses alates 2026. aasta 1. maist.**

1. **Automaatse tulekahjusignalisatsioonisüsteemi dokumentatsioon ja tulekahju korral tegutsemise plaan**

Eelnõu § 1 punkt 6 näeb ette, et kui ehitiselt ei edastata alates 2026. aasta 1. veebruarist automaatse tulekahjusignalisatsioonisüsteemi teateid Häirekeskusesse, kajastatakse sellekohane teave automaatse tulekahjusignalisatsioonisüsteemi dokumentatsioonis ja tulekahju korral tegutsemise plaanis hiljemalt 2026. aasta 31. märtsil.

Lähtuvalt eelmises punktis tehtud ettepanekust võiks ka selle kohustuse täitmise tähtaega edasi lükata vähemalt kolme kuu võrra, et ettevõtjatel oleks rohkem aega dokumentatsioonis vajalike muudatuste tegemiseks.

**Kaubanduskoja ettepanek**:

**Muuta eelnõu sõnastust selliselt, et vastav teave tuleb esitada automaatse tulekahjusignalisatsioonisüsteemi dokumentatsiooni ja tulekahju korral tegutsemise plaani hiljemalt 2026. aasta 30. juuniks.**

1. **Ehitiste omanike ja valdajate teavitamine**

Eelnõuga plaanitavate muudatuste jõustumisel kaob ATeSi nõue ca 1200 ehitise osas. Selleks, et ehitiste omanikud ja valdajad oleksid plaanitavate muudatustega paremini kursis ja oskaksid vajaduse korral muudatustega kohaneda, soovitame Päästeametil pärast muudatuste jõustumist saata nende ehitiste omanikele ja valdajatele, keda muudatused otseselt puudutavad, asjakohane teave jõustunud muudatuste kohta ning täiendavad juhised selle kohta, mida tuleb neil muudatustega kohanemiseks teha. Vastasel korral ei pruugi vajalik teave jõuda kõikide ehitiste omanike ja valdajateni ning vajalikud tegevused jäävad teadmatuse tõttu tegemata.

**Kaubanduskoja ettepanek**:

**Palume Päästeametil saata muudatuste jõustumisel asjakohane teave nende ehitiste omanikele ja valdajatele, kelle ehitiste osas kaob ATeSi nõue.**

**Kokkuvõtteks, Kaubanduskoda ei ole vastu sellele, et väheneb ehitiste arv, mille osas kehtib ATeSi nõue. Samas peame oluliseks, et ehitiste omanikel ja valdajatel oleks võimalik vabatahtlikult ehitis liita Häirekeskusega, kui ehituse osas kehtib ka täna ATeSi nõue. Lisaks peame oluliseks, et ettevõtjatele antakse hetkel plaanitust rohkem aega muudatustega kohanemiseks ning Päästeamet saadab pärast muudatuste jõustumist muudatustest mõjutatud ehitiste omanikele ja valdajatele vajaliku teavituse ja juhendi, siis ei ole me eelnõuga plaanitavatele muudatustele otseselt vastu.**

Loodame, et peate võimalikuks Kaubanduskoja kommentaare ja ettepanekuid arvesse võtta.

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Marko Udras

marko.udras@koda.ee 6040070